老熱
作者：白居易
朝代：唐

paragraphs: 一飽百情足，一酣萬事休。
何人不衰老，我老心無憂。
仕者拘職役，農者勞田疇。
何人不苦熱，我熱身自由。
臥風北窗下，坐月南池頭。
腦涼脫烏帽，足熱濯清流。
慵發晝高枕，興來夜汎舟。
何乃有餘適，祗緣無過求。
或問諸親友，樂天是與不。
亦無別言語，多道天悠悠。
悠悠君不知，此味深且幽。
但恐君知後，亦來從我遊。